आम आदमी पार्टी के नेता और दिल्ली के श्रम मंत्री गोपाल राय छत्तीसगढ़ दौरे को लेकर विवादों में है. मामला गोपाल राय के फॉलो वाहन के दुर्घटनाग्रस्त होने और उसमें एक जवान की मौत होने का है. दुर्घटना में 6 जवान घायल हुए थे. इनमें से एक दिनेश ध्रुव की मौत चारामा के पास हो गई. दिनेश को बेहतर इलाज के लिए रायपुर ले जाया जा रहा था.

ये सभी जवान गोपाल राय की सुरक्षा में तैनात थे और पायलट कार में सवार हो कर उन्हें बस्तर की ओर ले जा रहे थे. कांकेर से बस्तर की ओर कोरर गांव के पास गोपाल राय की पायलट कार अनियंत्रित हो कर दुर्घटना ग्रस्त हो गई. कार में सवार छ जवानों को गंभीर चोटे आई. जवानों को पास के अस्पताल में दाखिल कराया गया था.

घायलों को अस्पताल पहुंचाने में कोई दिलचस्पी नहीं

मामला गोपाल राय की असंवेदनशीलता से जुड़ गया है. पायलट गाड़ी के दुर्घटनाग्रस्त होने के बाद घायल जवानों को अस्पताल तक पहुंचाने में गोपाल राय ने कोई दिलचस्पी नहीं दिखाई. बल्कि उनका काफिला बगैर पायलट कार के भानुप्रतापपुर की ओर बढ़ गया. यहां गोपाल राय को पार्टी के कार्यकर्ता सम्मेलन में हिस्सा लेना था. बताया जा रहा है कि पायलट कार के दुर्घटनाग्रस्त होने के बाद कार में सवार एक घायल जवान ने खुद ही 108 एंबुलेंस को सूचना दी. पीछे की कार में सवार गोपाल राय और उनके साथी चंद मिनट के लिए गाड़ी से उतरे, घायलों को देखा और आगे चलते बने. स्थानीय लोगों और पुलिस के कुछ जवान मौके पर पहुंचे उन्होंने घायलों को एंबुलेंस में बिठाया.

बस्तर में पुलिस और सुरक्षा बलों को दिया जाता है सम्मान

बस्तर में पुलिस और सुरक्षा बलों को काफी सम्मान से देखा जाता है . क्योकि ये लोग अपनी जान की परवाह किये बगैर जनता की हिफाजत में जुटे रहते है . चौबीसौ घंटे वो नक्सलिओ से लोहा लेने के लिए तैयार रहते हैं. इसी जज्बे के साथ घायल जवान श्रम मंत्री गोपाल राय की हिफाजत में जुटे थे. आमतौर पर जब भी नक्सली बारूदी सुरंगों से विस्फोट करते हैं, उस लम्हे में अक्सर पायलट गाड़ी ही चपेट में आती है. उस गाड़ी से आगाह हो कर VIP की जान बच जाती है.

कांग्रेस ने साधा निशाना

इस मामले को लेकर कांग्रेसी नेता प्रभात मेघावाले ने गोपाल राय को तो असंवेदनशील करार दिया ही. साथ ही 'आप' को आड़े हाथों लिया और कहा कि वो आम लोगों की बात सिर्फ सत्ता हथियाने के लिए करती है. उनके मुताबिक सभी घायल जवान बेहद साधारण और गरीब परिवार के हैं. उधर बीजेपी प्रवक्ता संजय श्रीवास्तव ने कहा कि 'आप' और उसके नेताओं का आचरण खुदगर्जी से भरा हुआ है. जो जवान उनकी हिफाजत में तैनात थे, गोपाल राय उनके प्रति ही असंवेदनशील रहे तो आम जनता के प्रति पार्टी का व्यवहार कैसा है, ये सब देख रहे हैं.